b"\n_START_ARTICLE_\nHarrison Ford\n_START_SECTION_\nZgodnje \xc5\xbeivljenje\n_START_PARAGRAPH_\nHarrison Ford se je rodil v Chicagu, Illinois, Zdru\xc5\xbeene dr\xc5\xbeave Amerike v bolni\xc5\xa1nici Swedish Covenant. Njegova mama, Dorothy (rojena Dora Nidelman), je bila gospodinja in biv\xc5\xa1a radijska igralka, njegov o\xc4\x8de, Christopher Ford (rojen John William Ford), pa je bil producent reklam in biv\xc5\xa1i igralec. Njegov mlaj\xc5\xa1i brat Terence se je rodil leta 1945. Njegova stara star\xc5\xa1a po o\xc4\x8detovi strani, John Fitzgerald Ford in Florence Veronica Niehaus, sta imela irske in nem\xc5\xa1ke korenine, njegova stara star\xc5\xa1a po materini strani, Harry Nidelman in Anna Lifschutz, pa sta bila Juda, ki sta se v Zdru\xc5\xbeene dr\xc5\xbeave Amerike preselila iz Minska, Belorusija (takrat je bil to del Ruskega imperija). Ko so ga povpra\xc5\xa1ali po veri, v kateri sta bila z bratom vzgojena, je v \xc5\xa1ali odgovoril:\xc2\xa0\xc2\xbbDemokratska\xc2\xab in: \xc2\xbbVzgajali so naju tako, da sva odrasla v \xc4\x8distokrvna liberalca.\xc2\xab V televizijskem intervjuju avgusta 2000 je na vpra\xc5\xa1anje, kak\xc5\xa1en vpliv imajo njegove katoli\xc5\xa1ko-irske in judovsko-ruske korenine nanj kot na osebo in umetnika, je komi\xc4\x8dno dejal: \xc2\xbbKot \xc4\x8dlovek sem se vedno po\xc4\x8dutil zelo irsko, kot igralec pa zelo judovsko.\xc2\xab_NEWLINE_Harrison Ford je bil skavt, kjer si je prislu\xc5\xbeil drugi najvi\xc5\xa1ji naziv, \xc5\xbeivljenjski skavt. Delal je na pustolovski bazi Napowan na skavtskem kampu, kjer si je prislu\xc5\xbeil zna\xc4\x8dko raziskovalca za raziskovanje plazilcev. Zato sta se z re\xc5\xbeiserjem Stevenom Spielbergom kasneje odlo\xc4\x8dila, da bosta mlaj\xc5\xa1o verzijo Indiane Jonesa v filmu Indiana Jones in zadnji kri\xc5\xbearski pohod upodobila kot skavta, njegovo znanje o plazilcih pa sta v \xc5\xa1ali spremenila, tako da se Indiana Jones ka\xc4\x8d boji._NEWLINE_Leta 1960 je Harrison Ford maturiral na srednji \xc5\xa1oli Maine East v Park Ridgeu, Illinois. Bil je prvi dijak te \xc5\xa1ole, ki je spregovoril na njihovem takrat novem \xc5\xa1olskem radiu, WMTH, v svojem zadnjem letniku (\xc5\xa1olsko leto 1959/1960) pa je bil prvi \xc5\xa1portni poro\xc4\x8devalec njihovega radia. Po srednji \xc5\xa1oli je pri\xc4\x8del obiskovati kolid\xc5\xbe Ripon v Wisconsinu, kjer je bil \xc4\x8dlan bratov\xc5\xa1\xc4\x8dine Sigma Nu. Tam je v svojem zadnjem letniku zato, da ne bi bil ve\xc4\x8d tako srame\xc5\xbeljiv, pri\xc4\x8del obiskovati u\xc4\x8dne ure igranja. Ford, ki je samega sebe opisal kot \xc2\xbbpozno razcvetelega\xc2\xab, se je takrat pri\xc4\x8del zanimati za igranje.\n_START_SECTION_\nZgodnja kariera\n_START_PARAGRAPH_\nLeta 1964 je Harrison Ford odpotoval v Los Angeles, Kalifornija, kjer se je \xc5\xbeelel zaposliti kot radijski napovedovalec. Slu\xc5\xbebe ni dobil, a se je potem, ko je podpisal pogodbo s Columbia Pictures za njihov program \xc2\xbbNov talent\xc2\xab, v sklopu katere so mu tedensko pla\xc4\x8dali 150 $, odlo\xc4\x8dil ostati. Njegova prva vloga je bila vloga v filmu Dead Heat on a Merry-Go-Round (1966), kjer je zaigral postre\xc5\xbe\xc4\x8dka. O njegovih vlogah v filmih, v katerih ni nikoli govoril ali je igral kot statist, ni znano veliko. Ford je pristal na dnu seznama zaposlenih, ki potrebujejo slu\xc5\xbebo v Columbia Pictures, saj je u\xc5\xbealil re\xc5\xbeiserja Jerryja Tokovskyja, ko je zaigral postre\xc5\xa1\xc4\x8dka v enem od njegovih filmov. Tokovsky mu je namre\xc4\x8d dejal, da je, ko je igralcu Tonyju Curtisu prinesel njegovo vre\xc4\x8dko z zelenjavo, to naredil kot filmska zvezda, najeli pa so ga zato, da bi to naredil kot postre\xc5\xa1\xc4\x8dek. Vseeno pa si je priskrbel vloge v drugih filmih, kot na primer \xc4\x8cas za umor, kjer je zaigral poleg Glenna Forda, Georgea Hamiltona in Ingerja Stevensa._NEWLINE_Njegova naslednja vloga je bila manj\xc5\xa1a vloga v filmu Luv (1967), kjer pa na koncu ponovno ni bil omenjen kot eden od igralcev ali statistov v filmu. Ko so mu kon\xc4\x8dno pripisali zasluge za igranje v filmu, so ga omenili pod imenom \xc2\xbbHarrison J. Ford\xc2\xab\xc2\xa0v vesternu \xc4\x8cas za umor, \xc4\x8deprav inicialka \xc2\xbbJ\xc2\xab\xc2\xa0ni pomenila ni\xc4\x8desar, saj Ford nima srednjega imena. Inicialko so k njegovemu imenu dodali zato, da ga ne bi zame\xc5\xa1ali z igralcem Harrisonom Fordom, ki je med letoma 1915 in 1932 zaigral v ve\xc4\x8d kot osemdesetih nemih filmih, umrl pa je leta 1957. Ford je dejal, da je za igralca prvi\xc4\x8d sli\xc5\xa1al \xc5\xa1ele, ko je na Hollywood Walk of Fame naletel na zvezdo z lastnim imenom. Inicialko je kmalu opustil in pri\xc4\x8del pod pravim imenom delati za Universal Studios, kjer je v poznih \xc5\xa1estdesetih in zgodnjih sedemdesetih zaigral mnogo manj\xc5\xa1ih vlog v raznih televizijskih serijah, kot so Gunsmoke, Ironside, The Virginian, The F.B.I., Love, American Style in Kung Fu. Nato je zaigral v vesternu Journey to Shiloh (1968) in se za kratek \xc4\x8das pojavil v filmu Michelangela Antonionija, Zabriskie Point (1970), kjer pa njegov lik, \xc5\xa1tudentski protestnik, ki ga aretirajo, ni spregovoril in Forda na koncu filma niso omenjali kot \xc4\x8dlana igralske zasedbe. Ker ni bil zadovoljen z vlogami, ki so mu jih ponudili, se je Ford sam nau\xc4\x8dil, kako opravljati delo tesarja in s tem pre\xc5\xbeivljal svojo takratno \xc5\xbeeno in njuna dva majhna otroka. V tem \xc4\x8dasu je na njihovi turneji postavljal oder popularnega rock banda The Doors. Zgradil je tudi teraso za igralko Sally Kellerman in snemalni studio za brazilskega mened\xc5\xbeerja glasbenih skupin S\xc3\xa9rgia Mendesa._NEWLINE_Nato ga je re\xc5\xbeiser George Lucas najel, da mu je zgradil kabinete na njegovem domu; ta mu je nazadnje dodelil klju\xc4\x8dno stransko vlogo v njegovem filmu Ameri\xc5\xa1ki grafiti (1973). Prijateljstvo Harrisona Forda z Georgeom Lucasom je imelo kasneje velik vpliv na njegovo kariero. Potem, ko je film Boter Francisa Forda Coppole po\xc5\xbeel velik uspeh, ga je tudi ta re\xc5\xbeiser najel, da mu je pove\xc4\x8dal njegovo pisarno, nato pa mu je dodelil manj\xc5\xa1i vlogi v svojih filmih The Conversation (1974) in Apokalipsa zdaj (1979); v slednjem je zaigral voja\xc5\xa1kega \xc4\x8dastnika po imenu \xc2\xbbG. Lucas\xc2\xab.\n_START_SECTION_\nVojna zvezd\n_START_PARAGRAPH_\nFordovo tesarsko delo mu je nazadnje prislu\xc5\xbeilo njegovo prvo filmsko vlogo. Leta 1975 ga je George Lucas najel za branje scenarija z igralci, ki so od\xc5\xa1li na avdicijo za film Vojna zvezd (1977). Njegova interpretacija scenarija mu je bila v\xc5\xa1e\xc4\x8d, zato mu je nazadnje dodelil vlogo Hana Sola. Film je postal eden svetovno najuspe\xc5\xa1nej\xc5\xa1ih filmov vseh \xc4\x8dasov in z njim je Harrison Ford po svetu zaslovel kot superzvezda. Kmalu zatem je podoben uspeh po\xc5\xbeel z igranjem v nadaljevanjih filma, Epizoda V: Imperij vra\xc4\x8da udarec (1980) in Epizoda VI: Vrnitev jedija (1983), ter s televizijsko specijalko The Star Wars Holiday Special (1978). Ford je \xc5\xbeelel, da bi Lucas Hana Sola na koncu filma Vrnitev jedija ubil, saj naj bi to \xc2\xbbfilmu dodalo globino\xc2\xab, vendar Lucas tega ni \xc5\xbeelel storiti.\n_START_SECTION_\nIndiana Jones\n_START_PARAGRAPH_\nKot glavni igralec se je Harrison Ford uveljavil \xc5\xa1ele, ko je zaigral Indiano Jonesa v filmu Georgea Lucasa in Stevena Spielberga, Indiana Jones in lov za izgubljenim zakladom (1981). Spielberg naj bi vlogo \xc5\xbeelel Fordu ponuditi \xc5\xbee vse od za\xc4\x8detka, vendar se s tem ni strinjal Lucas, saj je z igralcem sodeloval \xc5\xbee pri filmih Vojna zvezd in Ameri\xc5\xa1ki grafiti, a se je potem, ko Tom Selleck vloge ni mogel sprejeti, strinjal, da za vlogo najameta Forda. Slednji je Jonesa zaigral tudi v nadaljevanjih, Indiana Jones in tempelj smrti (1984) in Indiana Jones in zadnji kri\xc5\xbearski pohod (1989). Kasneje je lik ponovno zaigral v epizodi serije The Young Indiana Jones Chronicles leta 1993 in v \xc4\x8detrtem filmu, Indiana Jones in kraljestvo kristalne lobanje (2008).\n_START_SECTION_\nOstala filmska dela\n_START_PARAGRAPH_\nHarrison Ford je zaigral tudi v filmih Heroes (1977), Force 10 from Navarone (1978) in Ulica Hanover (1979). Poleg Genea Wilderja je zaigral tudi v vesternu The Frisco Kid, kjer je zaigral dobrosr\xc4\x8dnega roparja bank. Nato je kot Rick Deckard zaigral v kultnem znanstveno-fantasti\xc4\x8dnem filmu Ridleyja Scotta, Iztrebljevalec (1982). Poleg tega je zaigral tudi v veliko dramsko-akcijskih filmih, kot sta filma Witness (1985) in The Mosquito Coast (1986) Petra Weira ter Frantic (1988) Romana Polanskija._NEWLINE_V devetdesetih je ve\xc4\x8d pozornosti pritegnil z vlogo Jacka Ryana v filmih Patriotske igre (1992) in Neposredna nevarnost (1994) Toma Clancyja, zaigral pa je tudi glavne vloge v filmih Presumed Innocent (1990) in The Devil's Own (1997) Alana Pakule, The Fugitive (1993) Andrewa Davisa, razli\xc4\x8dici filma Sabrina (1995) Sydneyja Pollacka in filmu Air Force One (1997) Wolfganga Petersena. S filmi, ki jih je posnel v tem \xc4\x8dasu, se je kot dramski igralec; v filmih Presumed Innocent in Potopljene sence (2000) je zaigral pre\xc5\xa1u\xc5\xa1tni\xc5\xa1kega mo\xc5\xbea, v filmu Regarding Henry (1991) Mikea Nicholsa pa mo\xc5\xa1kega, ki okreva od amnezije._NEWLINE_Veliko vlog v svojih pomembnej\xc5\xa1ih filmih je dobil po nenavadnem spletu naklju\xc4\x8dij: vlogo Hana Sola je dobil, ko je bral scenarij na avdiciji nekega drugega igralca, vlogo Indiane Jonesa zato, ker je ni mogel sprejeti Tom Selleck, vlogo Jacka Ryana pa naj bi po poro\xc4\x8danju dobil zaradi zahtev Aleca Baldwina (ta je ta lik zaigral v filmu Lov na Rde\xc4\x8di oktober) po preveliki pla\xc4\x8di, \xc4\x8deprav je Baldwin sam to zanikal.\n_START_SECTION_\nNedavne vloge\n_START_PARAGRAPH_\nHarrison Ford je od konca devetdesetih do danes zaigral v ve\xc4\x8d s strani kritikov zasmehovanih in komercialno neuspe\xc5\xa1nih filmih, kot so \xc5\xa0est dni, sedem no\xc4\x8di (1998), Nemirna srca (1999), K-19: \xc4\x8crna vdova (2002), Hollywoodski kifeljci (2003), Po\xc5\xbearni zid (2006) in Izredni ukrepi (2010). Ena od izjem je bil film iz leta 2000, Potopljene sence, s katerim so le v Zdru\xc5\xbeenih dr\xc5\xbeavah zaslu\xc5\xbeili 155, po svetu pa kar 291 milijonov $._NEWLINE_Leta 2004 je zavrnil vlogo v trilerju Siriana, o \xc4\x8demer je kasneje dejal: \xc2\xbbNisem bil prepri\xc4\x8dan o relevantnosti gradiva, na katerem je film temeljil, a mislim, da sem naredil napako.\xc2\xab Vlogo, ki jo je zavrnil, je nazadnje odigral George Clooney, ki je bil za svoj nastop v filmu nagrajen z oskarjem in zlatim globusom. \xc5\xbde pred tem je zavrnil vlogo v filmu Stephena Gaghana in Roberta Wakefielda, Trafic, ki jo je kasneje odigral Michael Douglas._NEWLINE_Leta 2008 je Harrison Ford ponovno po\xc5\xbeel nekaj uspeha s filmom Indiana Jones: Kraljestvo kristalne lobanje, kjer je ponovno sodeloval z Georgeom Lucasom in Stevenom Spielbergom. Film so kritiki v glavnem hvalili in postal je drugi najbolje prodajani film po svetu leta 2008. Kasneje je dejal, da bi rad ponovno zaigral Indiano Jonesa, a le,\xc2\xa0\xc2\xbb... \xc4\x8de jo bodo posneli prej kot v dvajsetih letih.\xc2\xab_NEWLINE_Poleg tega je leta 2008 zaigral \xc5\xa1e v filmu Crossing Over Waynea Kramra. V filmu je poleg Ashley Judd in Rayja Liotte zaigral uslu\xc5\xbebenca urada za imigracije. Pripovedoval je tudi zgodbo v dokumentarnem filmu o Dalajlami, naslovljenem Dalai Lama Renaissance._NEWLINE_Nato je leta 2009 v Portlandu, Oregon posnel zdravstveno dramo Izredni ukrepi. V filmu, izdanem 22. januarja 2010, je zaigral poleg Brendana Fraserja in Alana Rucka. Kasneje istega leta je ob Patricku Wilsonu, Rachel McAdams in Diane Keaton zaigral v filmu Jutranje veselje._NEWLINE_Julija 2011 je poleg Daniela Craiga in Olivie Wilde zaigral v znanstveno-fantasti\xc4\x8dnem vesternu Kavboji in vesoljci. V filmu je zaigral polkovnika Woodrowa Dolarhydea, ki z \xc5\xbeelezno roko vlada mestu Absolution. S producentom Stevenom Spielbergom nista \xc5\xbeelela, da bi njegov lik nosil kavbojski klobuk, saj sta se bala, da bi to gledalce preve\xc4\x8d spominjalo na filme o Indiani Jonesu. Ford je svoj lik opisal kot \xc2\xbbzagrenjenega starca\xc2\xab V sklopu promocije filma se je pojavil na mednarodnem Comic-Conu v San Diegu; na oder so ga varnostniki pripeljali vklenjenega v lisice in pred gledalci je zaigral celo to\xc4\x8dko o tem, kako so ga na Comic-Con zvlekli proti njegovi volji. S tem se je nor\xc4\x8deval iz dogodka, ko so malo pred premiero filma iz dvorane vklenjenega odpeljali mo\xc5\xa1kega, ki naj bi napadel ve\xc4\x8d ljudi. Po nastopu je ob\xc4\x8dinstvo, ki je vklju\xc4\x8devalo tudi njegove soigralce iz filma, navdu\xc5\xa1eno ploskalo, in presene\xc4\x8den nad toplim sprejemom njegove to\xc4\x8dke je Harrison Ford ob\xc4\x8dinstvu dejal: \xc2\xbb\xc5\xbdelel sem se le pre\xc5\xbeivljati kot igralec. Nisem vedel, da bo tako.\xc2\xab_NEWLINE_Leta 2011 je zaigral v japonski reklami za videoigro Uncharted 3: Drake's Deception za PlayStation 3. V reklami igra igro in gledalcem da vedeti, da je nad njo navdu\xc5\xa1en._NEWLINE_Aprila 2012 so poro\xc4\x8dali, da je v zadnji fazi pogajanj za igranje v filmu Paranoja. Takrat so poro\xc4\x8dali, da bo v filmu zaigral zvezdnik filma Igre lakote, Liam Hemsworth, v zadnji fazi pogajanj pa je bil tudi igralec Gary Oldman. Film, ki ga je re\xc5\xbeiral Robert Luketic, so pri\xc4\x8deli snemati poleti tistega leta, govori pa o bitki dveh velikih telefonskih podjetij v poslovnem svetu_NEWLINE_Harrison Ford bo Hana Sola zaigral tudi v Vojni zvezd: Epizoda VII.\n_START_SECTION_\nZakoni in dru\xc5\xbeina\n_START_PARAGRAPH_\nFord je eden od igralcev, ki v Hollywoodu najbolje varujejo svojo zasebnost. S svojo prvo \xc5\xbeeno, Mary Marquardt, ima dva sinova, Benjamina in Willarda, s svojo drugo \xc5\xbeeno, scenaristko Melisso Mathison, pa \xc5\xa1e dva otroka, Malcolma in Georgio._NEWLINE_Potem, ko sta se spoznala na podelitvi zlatih globusov leta 2002, je pri\xc4\x8del hoditi z igralko Calisto Flockhart, s katero sta star\xc5\xa1a njenemu posvojenemu sinu Liamu. Na Valentinovo leta 2009 jo je zasnubil. Poro\xc4\x8dila sta se 15. junija 2010 v Santa Feju, Nova Mehika, kjer je snemal film Kavboji in vesoljci._NEWLINE_Ford ima tri vnuke: Eliela (roj. 1993), Giuliano (roj. 1997) in Ethana (roj. 2000). Njegov sin Benjamin ima v lasti bar Ford's Filling Station v Culver Cityju, Kalifornija. Njegov sin Willard ima v lasti razstavni prostor Ford & Ching in trgovino z obla\xc4\x8dili Ludwig.\n_START_SECTION_\nPo\xc5\xa1kodba brade in hrbta\n_START_PARAGRAPH_\nPri dvajsetih si je Harrison Ford po\xc5\xa1kodoval brado, ko se je s svojim avtomobilom, Volvom 544, zaletel v telefonski drog v Severni Karolini; brazgotina, ki mu je od nesre\xc4\x8de ostala, je vidna v vseh njegovih filmih. V filmu Indiana Jones in zadnji kri\xc5\xbearski pohod brazgotino tudi razlo\xc5\xbeijo; Indiana Jones naj bi jo dobil, ko se je boril z levom. V filmu Working Girl njegov lik pove, da je brazgotino dobil, ko je omedlel in z brado udaril v strani\xc5\xa1\xc4\x8dno \xc5\xa1koljko, medtem ko mu je njegovo dekle preluknjalo uho._NEWLINE_Junija 1983, pri \xc5\xa1tiridesetih, je med snemanjem filma Indiana Jones in tempelj smrti v Londonu po\xc5\xa1kodoval hrbet, zaradi \xc4\x8desar je moral odleteti na nujno operacijo v Los Angeles. Na snemanje se je vrnil \xc4\x8dez \xc5\xa1est tednov.\n_START_SECTION_\nOkoljevarstvo\n_START_PARAGRAPH_\nFord je podpredsednik organizacije Conservation International. Za svoje prizadevanje za ohranjevanje okolja je prejel nagrado Jules Verne Spirit of Nature Award._NEWLINE_Leta 1993 je arahnolog Norman Platnick novo vrsto pajka poimenoval Calponia harrisonfordi, leta 2002 pa je entomologist Edward O. Wilson novo vrsto mravelj poimenoval Pheidole harrisonfordi, s \xc4\x8dimer je \xc5\xbeelel po\xc4\x8dastiti njegovo delo za organizacijo Conservation International._NEWLINE_Od leta 1992 je Ford sodeloval pri snemanju oglasov za promocijo ameri\xc5\xa1ke okoljevarstvene organizacije EarthShare (pri oglasih je imel vlogo pripovedovalca)._NEWLINE_Ford je govornik neprofitne organizacije Restore Hetch Hetchy, ki \xc5\xbeeli dolino Hetch Hetchy v narodnem parku Yosemite ohraniti v prvotnem stanju.\n_START_SECTION_\nPolitika\n_START_PARAGRAPH_\nTako kot njegova star\xc5\xa1a je tudi Harrison Ford \xc5\xbee vse \xc5\xbeivljenje demokrat in dober prijatelj biv\xc5\xa1ega ameri\xc5\xa1kega predsednika Billa Clintona._NEWLINE_7. septembra 1995 je Harrison Ford pred ameri\xc5\xa1kim senatom za mednarodne odnose pri\xc4\x8dal v prid Dalajlame in samostojnega Tibeta. Leta 2008 je pripovedoval zgodbo v dokumentarnem filmu Dalai Lama Renaissance._NEWLINE_Leta 2003 je javno komentiral ira\xc5\xa1ko vojno in dejal, da mora v Zdru\xc5\xbeenih dr\xc5\xbeavah priti do \xc2\xbbspremembe re\xc5\xbeima\xc2\xab. Zaradi snemanja filmov z nasilno vsebino je kritiziral Hollywood in pozival k ve\xc4\x8djemu nadzoru nad oro\xc5\xbejem v ZDA. Nasprotoval je pred\xc4\x8dasnim volitvam za guvernerja Kalifornije leta 2003 in dejal, da bi bilo narobe zamenjati Grayja Davisa z Arnoldom Schwarzeneggerjem.\n_START_SECTION_\nArheologija\n_START_PARAGRAPH_\nPo velikem uspehu, ki ga je po\xc5\xbeel z upodobitvijo arheologa Indiane Jonesa, je Harrison Ford tudi sam sodeloval pri nekaterih arheolo\xc5\xa1kih akcijah. Je splo\xc5\xa1ni sponzor Ameri\xc5\xa1kega arheolo\xc5\xa1kega in\xc5\xa1tituta (Archaeological Institute of America - AIA), eno od najstarej\xc5\xa1ih in najve\xc4\x8djih severnoameri\xc5\xa1kih organizacij, ki se posve\xc4\x8da svetu arheologije. Pomaga jim pri izobra\xc5\xbeevanju javnosti o arheologiji in pri prepre\xc4\x8devanju plenjenja in nezakonite prodaje starin.\n_START_SECTION_\nDru\xc5\xbebeno koristno delo\n_START_PARAGRAPH_\nHarrison Ford prostovoljno stre\xc5\xbee hrano brezdomcem. 21. novembra 2007 je s \xc5\xa1e nekaj drugimi slavnimi osebnostmi, kot so Kirk Douglas, Nia Long in Calista Flockhart, hrano postregel losangele\xc5\xa1kim brezdomcem na prazni\xc4\x8dni ve\xc4\x8derji ob zahvalnem dnevu.\n_START_SECTION_\nNagrade\n_START_PARAGRAPH_\nHarrison Ford je bil nominiran za oskarja za najbolj\xc5\xa1ega igralca za svoj nastop v filmu Witness, za katerega je prejel tudi nominacije za zlati globus in nagrado BAFTA v isti kategoriji. Na podelitvi zlatih globusov leta 2002 je prejel nagrado Cecila B. DeMillea, 2. junija 2003 pa je dobil tudi lastno zvezdo na Hollywood Walk of Fame. Poleg tega je bil za zlati globus za najbolj\xc5\xa1ega igralca nominiran tudi za filme The Mosquito Coast, The Fugitive in Sabrina._NEWLINE_Leta 2006 je bil nagrajen z nagrado Julesa Vernea za svoje delo pri ohranjanju narave v raznih rezervatih. Podelitev nagrad je potekala v avditoriju Shrine v Los Angelesu, Kalifornija._NEWLINE_Na podelitvi nagrad Scream Awards leta 2007 je za upodobitev raznih ikonskih likov, kot sta Han Solo in Indiana Jones, prejel svojo prvo nagrado za filmskega junaka, leta 2008 pa je podobno nagrado prejel na podelitvi nagrad Spike TV's Guy's Choice Award._NEWLINE_Harrison Ford je leta 2000 prejel nagrado AFI Award za svoje \xc5\xbeivljenjske dose\xc5\xbeke."